钦定古今图书集成/明伦汇编/氏族典/第095卷 > 苏绰
## 钦定古今图书集成/明伦汇编/氏族典/第095卷 > 苏绰

按《周书苏绰传》：“绰字令绰，武功人，魏侍中则之九世
孙也。少好学，博览群书，尤善筭术。从兄让荐绰，太祖
召为行台郎中，台中咸称其能。寻除著作佐郎。属太
祖与公卿往昆明池观渔，行至城西汉故仓地，顾问
左右，或曰：苏绰博物多通，请问之。太祖乃召绰，具以
状对。太祖大悦，还留绰至夜，问以治道。诘朝即拜大”
行台左丞，参典机密。大统三年，齐神武三道入寇，诸
将咸欲分兵御之，独绰意与太祖同，遂并力拒窦泰，
擒之于潼关。四年，加卫将军、右光禄大夫，封美阳县
子，加通直散骑常侍，进爵为伯。十年，授大行台、度支
尚书，领著作，兼司农卿。性俭素，不治产业，家无馀财。
以海内未平，常以天下为己任，博求贤俊，共弘治道。
积思劳倦，遂成气疾。十二年，卒于位。太祖痛惜之。及
绰归葬武功，太祖与群公皆步送出同州郭门外。明
帝二年，配享太祖庙庭。隋开皇初，追封邳国公。